El Pla de l’Arc de Llíria acull la primera jornada del Mundial d'Handbol femení 2021
03 de desembre de 2021

La ciutat de Llíria va inaugurar, en la vesprada d'ahir, la seua condició de seu del Mundial d'Handbol femení 2021. Esta primera jornada de partits va estar formada pels partits Alemanya-República Txeca i Hongria-Eslovàquia, que van donar el tret d'eixida a dues setmanes d'intens handbol que tindran lloc en el Pavelló Pla de l’Arc.

El municipi edetà acull els partits dels grups B (Comité Olímpic Rus, Sèrbia, Camerun i Polònia) i E (Alemanya, Hongria, República Txeca i Eslovàquia), així com la Copa President, que disputaran aquelles seleccions que queden en última posició dels grups per a, així, determinar les places del 25 al 32.

Esta primera jornada va comptar amb la presència de l'alcalde, Joanma Miguel; el regidor d'Esports, Paco Gorrea; el president de la Real Federació Espanyola d'Handbol, Francesc V. Blázquez, a més d'altres representants de la corporació municipal.

El primer edil ha volgut convidar a la ciutadania general “a participar en la gran festa de l'handbol femení”. “Este és un esdeveniment únic, que se celebra per primera vegada a Espanya, fet que incrementa, encara més, el sentiment d'orgull i responsabilitat de la nostra localitat”, ha explicat Joanma Miguel.

Per part seua, l'edil d'Esports, Paco Gorrea, ha manifestat la seua satisfacció “pel gran èxit mostrat en l'organització”. “Des del consistori, a més, volem reconéixer la labor de les 161 persones voluntàries, que durant el desenvolupament de tot el torneig realitzaran labors de suport”, ha indicat Gorreja.

L'Ajuntament de Llíria, a més, ha habilitat invitacions gratuïtes d'accés per a tots els partits que es disputaran en la localitat edetana. Estes es podran adquirir a través de l'APP Llíria.